钦定古今图书集成/明伦汇编/氏族典/第017卷 > 东莱博议 > 《姓氏》
## 钦定古今图书集成/明伦汇编/氏族典/第017卷 > 东莱博议 > 《姓氏》

三代之时，曰“姓”者，统其祖考之所自出者也，百世而
不变者也；曰“氏”者，别其子孙之所自分者也，数世而
一变者也。天子建德，因生以赐姓，其得姓虽一，而子
孙别，而为氏者不胜其多焉。有以王父之字为氏者
矣；有以先世之谥为氏者矣；有以所居之官为氏者
矣；有以始封之邑为氏者矣。枝分派别，千涂万辙，初
若参错纷乱而难考，及徐而视之，有纲有条，犹指诸
掌焉。孟仲、季臧、东门子叔，同出于鲁也；“游国、封印”、公
父、伯张，同出于郑也；向、华、荡、乐、鳞鱼仲老，同出于宋
也，栾、高、崔、国、叔仲、东郭，同出于齐也。寻其流可以知
其源，寻其叶可以知其根，抑何易耶？自秦、汉以来，氏
族之制，出于上之所赐，下之所更者，“绝无而仅有至
于世守一氏，传千馀年而不变者”，天下皆是也。其变
非若古之屡，其列非若古之多，可谓简而易知者矣。
然人罕有能辨氏族之源者。王之氏一也，吾不知出
于元城之王耶？宜春之王耶？邛城之王耶？刘之氏一
也，吾不知出于陶唐之刘耶？奉春之刘耶？元海之刘
耶？其能明辨而不惑者鲜矣。“氏之马”者，未必能辨其
为马服之马及马矢之马也；“氏之石”者，未必能辨其
为周卫之石及后赵之石也。古之氏族繁，而知之者
反多；今之氏族简，而知之者反少，盖由谱牒之兴废
而已。以是知谱牒之学不可不讲也。